SAEIMAS AIZSARDZĪBAS, IEKŠLIETU UN

KORUPCIJAS NOVĒRŠANAS KOMISIJAS

**PROTOKOLS Nr. 197**

**2017. gada 12. un 13. jūnijā plkst. 12.10**

Latvijas austrumu robeža – Valsts robežsardzes Viļakas pārvaldes uzraudzības teritorija - Rēzekne

Sēdē piedalās:

komisijas locekļi:

Ainars Latkovskis

Jānis Ādamsons

Ringolds Balodis

Aleksejs Loskutovs

Jānis Ruks

Veiko Spolītis

Zenta Tretjaka

Juris Vectirāns

citas amatpersonas:

* Valsts robežsardzes priekšnieks **Normunds Garbars**;
* Valsts robežsardzes Viļakas pārvaldes priekšnieks pulkvedis **Varis Pētersons**;
* Valsts robežsardzes Viļakas pārvaldes Šķilbēnu robežapsardzības nodaļas amatpersonas;
* Valsts robežsardzes Aviācijas pārvaldes priekšnieks pulkvedis **Aleksandrs Šukšins**;
* Valsts robežsardzes koledžas apmācību poligona “Janapole” amatpersonas;
* Valsts robežsardzes koledžas direktors pulkvedis **Arvīds Liepiņš**:
* Valsts robežsardzes koledžas FRONTEX programmā iesaistītie mācību spēki;
* Valsts robežsardzes koledžas FRONTEX programmas absolvents **Andrejs Rogozins**;
* Valsts robežsardzes koledžas Kinoloģijas dienesta priekšnieks **Uldis Barkāns** u.c. speciālisti;
* Zemessardzes 56. kājnieku bataljona komandieris pulkvežleitnants **Vents Kodors**;
* Zemessardzes 3. brigādes un 32. kājnieku bataljona pārstāvji.

**Komisijas vecākā konsultante I.Barvika un konsultante I.Silabriede**

**Sēdi vada:** komisijaspriekšsēdētājs A.Latkovskis

**Sēdi protokolē:** konsultante I.Silabriede

**Sēdes veids:** atklāta

Izskatītā darba kārtība:

**Komisijas izbraukuma sēde uz Latvijas austrumu robežu.**

**Izskatītie dokumenti:**

*Iekšlietu ministrijas 05.06.2017. vēstule Nr. 1-28/1506 (301-ip)*

Valsts austrumu robežas apmeklējuma laikā 12. jūnijā deputāti no plkst. 12.10 klātienē kopā ar Valsts robežsardzes vadošajām amatpersonām iepazinās ar valsts robežas izbūves rezultātiem, robežapsardzības gaitu un darba tehnisko nodrošinājumu.

Komisija uzklausīja Valsts robežsardzes pārstāvju informāciju par stāvokli uz valsts robežas, kā arī apsekoja 1 km garu valsts robežas posmu, kur klātienē iepazinās ar demarkācijas procesa rezultātiem. Valsts robežsardzes pārstāvji kā problēmas atzīmēja valsts iepirkuma procedūru nepietiekamo ātrumu, nekustamā īpašuma atsavināšanu no privātpersonām, kā arī mobilo tīklu pārklājuma pilnveidošanu. Deputāti apmeklēja Latvijas Republikas, Igaunijas Republikas un Krievijas Federācijas robežu sadures punktu.

Plkst.15.55 komisija ieradās Viļakas pārvaldes Šķilbēnu robežapsardzības nodaļā, kur uzklausīja nodaļas amatpersonu ziņojumu par nodrošinājumu ar tehniskajiem līdzekļiem, kā arī noskatījās prezentāciju par šo līdzekļu izmantošanu ikdienas darbā.

 Komisija pauda gandarījumu par Valsts robežsardzes pēdējos gados sasniegtajiem demarkācijas procesa rezultātiem.

Komisija dienas beigās vēl apmeklēja Valsts robežsardzes koledžas (turpmāk – VRK) apmācību poligonu “Janapole”, kur notika paraugdemonstrējumi robežpārkāpēju aizturēšanā un ieroču izmantošanā. Deputāti tika iepazīstināti ar personāla profesionālo sagatavotību, materiāltehnisko nodrošinājumu un robežapsardzības metodēm. “Janapoles” apmeklējuma noslēgumā deputāti kopā ar Valsts robežsardzes amatpersonām diskutēja par esošajām problēmām un attīstības iespējām.

13. jūnijā komisija viesojās VRK Rēzeknē, kur tika prezentēts Eiropas Robežu un krasta apsardzes aģentūras (FRONTEX) projekts “Kopīgā maģistra grāda studiju programma stratēģiskajā robežu pārvaldībā”. Komisija uzklausīja VRK mācību spēku informāciju par šīs programmas mērķi, struktūru un absolventu iespējām. Novatorā studiju programma Eiropas robežsargiem, studējot kopā, dod iespēju pārņemt labāko profesionālo pieredzi un attīstīt Eiropas robežsargu kultūru augstākajā līmenī. No Latvijas puses programmas realizācijā ir iesaistīta Valsts robežsardze, VRK un Rēzeknes Tehnoloģiju akadēmija. Deputātiem bija iespēja iepazīties ar š.g. programmas absolventu Andreju Rogozinu.

Vēl Valsts robežsardzes koledžā komisija iepazinās ar prezentāciju par konceptuālo ziņojumu “Par valsts pārvaldes iestāžu un Nacionālo bruņoto spēku kinologu apmācības sistēmas pilnveidošanu”, kā arī klātienē iepazinās ar kinologu darbu. VRK pārstāvji akcentēja nepieciešamību veikt pasākumus, lai radītu vienotu un uz attīstību orientētu valsts pārvaldes iestāžu un NBS kinologu apmācību sistēmu. VRK pārstāvji informēja komisiju par plāniem Kinoloģijas centra kompleksa tehniskā projekta sagatavošanā un iespējām centra modernizācijas īstenošanai piesaistīt ES finansējumu. Komisija tika iepazīstināta ar VRK Kinoloģijas centra vēsturi, vaislas darbu un perspektīvām kvalificētu kinologu sagatavošanā. Tika prezentēti arī paraugdemonstrējumi.

Komisija atzinīgi novērtēja Valsts robežsardzes paveikto un pauda atbalstu turpmākajiem attīstības plāniem.

Izbraukuma sēdes noslēgumā no plkst. 13.10-14.20 komisija apmeklēja arī Zemessardzes 3.brigādi un 32.kājnieku bataljonu, kur iepazinās ar materiāltehnisko nodrošinājumu, problēmām un to risinājumiem. Kā būtiskākie izaicinājumi tika atzīmēta personāla (virsnieku) nepietiekamība, transporta jautājumi, sakaru līdzekļi, poligoni, mācību simulatori, kā arī nepieciešamība atbilstoši sakārtot likumdošanu. Komisija pieņēma zināšanai Zemessardzes amatpersonu sniegto informāciju.

Protokolam tiek pievienotas Valsts robežsardzes koledžas prezentācijas.

Sēdes laikā sniegtā informācija pieņemta zināšanai.

Sēde slēgta 13. jūnijā plkst. 14.20.

Komisijas priekšsēdētājs A.Latkovskis

Komisijas loceklis J.Vectirāns

Sēdes protokolētājs I.Silabriede